**Αρχές Οικονομικής Θεωρίας**

**Κεφάλαιο 3ο- Μέρος Β: Το κόστος παραγωγής**

**4. Οριακό κόστος**

**Τι είναι το οριακό κόστος;**

Το οριακό κόστος (είναι ένα μέγεθος που) δείχνει το ρυθμό με τον οποίο μεταβάλλεται το συνολικό κόστος, όταν μεταβάλλεται η παραγωγή κατά μια μονάδα. Το οριακό κόστος (Marginal Cost, MC) **είναι ο λόγος της μεταβολής του συνολικού κόστους προς τη μεταβολή του προϊόντος**. Συνεπώς, το οριακό κόστος (MC) υπολογίζεται από τον τύπο:

$$Οριακό κόστος= \frac{Μεταβολή στο συνολικό κόστος}{Μεταβολή του προϊόντος} ή MC=\frac{ΔTC}{ΔQ}$$

Όμως, όπως έχουμε αποδείξει και σε παλαιότερη ενότητα, η μεταβολή του συνολικού κόστους (ΔTC) είναι πάντα ίση με την μεταβολή του μεταβλητού κόστους (ΔVC) επειδή το σταθερό κόστος δεν μεταβάλλεται. Έτσι, το οριακό κόστος μπορεί να υπολογιστεί και από τον τύπο:

$$Οριακό κόστος= \frac{Μεταβολή στο μεταβλητό κόστος}{Μεταβολή του προϊόντος} ή ΜC=\frac{ΔVC}{ΔQ}$$

Σημείωση 1: Υπενθυμίζεται ότι ΔTC=TC2-TC1=(VC2+FC)-(VC1+FC)=VC2+FC-VC1-FC=VC2-VC1=ΔVC.

Σημείωση 2: Το οριακό κόστος είναι η παράγωγος του συνολικού και του μεταβλητού κόστους.

**Η καμπύλη του οριακού κόστους**

**Η γραφική παράσταση της συνάρτησης του οριακού κόστους** δίνει την καμπύλη του οριακού κόστους. Στον κάθετο άξονα μετράμε το οριακό κόστος (MC) και στον οριζόντιο την παραγόμενη ποσότητα (Q).

**Πώς εξελίσσονται η καμπύλη του οριακού κόστους και γιατί;**

Πορεία-εξέλιξη: Η καμπύλη του οριακού κόστους **αρχικά κατέρχεται, φθάνει σε ένα κατώτατο σημείο, και στη συνέχεια ανέρχεται.**

Αιτιολόγηση της πορείας της: Λόγω της φθίνουσας ή μη ανάλογης απόδοσης (η κατανόηση της πρότασης αυτής απαιτεί να θυμηθούμε τη σχέση ανάμεσα στην εξέλιξη του μεταβλητού ή του συνολικού κόστους και της ποσότητας παραγωγής).

**Γιατί το οριακό κόστος είναι σημαντικό μέγεθος;**

Το οριακό κόστος είναι σημαντικό μέγεθος για μια επιχείρηση, γιατί **η απόφαση της επιχείρησης για αύξηση της παραγωγής της κατά μία μονάδα θα πρέπει να γίνει έπειτα από σύγκριση του κόστους αυτής της μονάδας, που είναι το οριακό κόστος, με το έσοδο από την πώληση αυτής της μονάδας**.

Σημείωση: Τα παραπάνω γίνονται καλύτερα κατανοητά στο επόμενο κεφάλαιο αλλά… ας δώσουμε από τώρα μια γεύση. Είναι γνωστό, από το πρώτο κεφάλαιο, ότι ο σκοπός μιας επιχείρησης είναι η μεγιστοποίηση των κερδών. Τα κέρδη είναι η διαφορά ανάμεσα στα έσοδα της επιχείρησης και το συνολικό της κόστος. Δηλαδή, Κέρδη =Έσοδα-TC. Έστω ότι μια επιχείρηση παράγει μια ποσότητα Q και σκέφτεται να αυξήσει την παραγωγή της κατά μια μονάδα (Q+1). Αν παράγει και πουλήσει μια επιπλέον μονάδα προϊόντος τότε τα έσοδά της θα αυξηθούν κατά ένα ποσό που είναι ίσο με την τιμή πώλησης του αγαθού. Από την άλλη όμως, το συνολικό κόστος θα αυξηθεί και αυτό, λόγω της αύξησης της παραγωγής. Η αύξηση στο κόστος θα είναι ίση με το οριακό κόστος. Ας δούμε τα παραπάνω σε ένα πίνακα:

|  |  |  |  |
| --- | --- | --- | --- |
| Ποσότητα παραγωγής | Έσοδα | Συνολικό Κόστος | Κέρδη |
| Q | Έσοδα | TC | Έσοδα-TC |
| Q+1 | Έσοδα+P | TC+MC | (Έσοδα+P)-(TC+MC)=Έσοδα-TC+(P-MC) |

Η μεταβολή στα κέρδη της επιχείρησης, αν αυξήσει την παραγωγή της κατά μια μονάδα, είναι:

Μεταβολή στα κέρδη είναι ίση με: ΚέρδηQ - ΚέρδηQ+1 =P-MC (1)

Από τη σχέση (1) φαίνεται η σημασία του οριακού κόστους. Το οριακό κόστος είναι ο «οδηγός» για την μεγιστοποίηση του κέρδους μιας επιχείρησης. Αν P>MC τότε τα κέρδη θα αυξηθούν αν αυξηθεί η παραγωγή, ενώ αν P<MC τότε τα κέρδη θα μειωθούν και δεν προχωράμε σε αύξηση της παραγωγής. Στην περίπτωση όπου P=MC τα κέρδη της επιχείρησης δεν μεταβάλλονται οπότε σε μια τέτοια περίπτωση τι κάνουμε; Αυξάνουμε την παραγωγή στηριζόμενοι σε μια λογική του στυλ: «γιατί να χάσουμε ένα πελάτη και να τον στείλουμε στους ανταγωνιστές μας αφού δεν υπάρχει κόστος να τον κρατήσουμε εμείς;».

**Αναγκαία παρατήρηση**

Είναι αναγκαίο να τονιστεί σ’ αυτό το σημείο ότι **το οριακό κόστος δεν είναι το κόστος παραγωγής της συγκεκριμένης τελευταίας μονάδας προϊόντος, αλλά η μεταβολή του συνολικού κόστους που προήλθε από την παραγωγή της συγκεκριμένης μονάδας προϊόντος**, η οποία προκάλεσε, όπως επισημάνθηκε και στο κεφάλαιο της συνάρτησης παραγωγής, μεταβολή στις αναλογίες σταθερών και μεταβλητών συντελεστών παραγωγής.

Σημείωση: Θυμηθείτε ότι μια αντίστοιχη παρατήρηση είχε γίνει στο οριακό προϊόν στο πρώτο μέρος του τρίτου κεφαλαίου για τον ίδιο ακριβώς λόγο.

**Σύγκριση καμπυλών οριακού και μέσου μεταβλητού κόστους**

**Το οριακό κόστος μεταβάλλεται ως μέγεθος πιο έντονα από το μέσο μεταβλητό κόστος γιατί δεν επηρεάζεται, όπως το μέσο, από τις προηγούμενες μεταβολές του κόστους παραγωγής**. Το μέσο κόστος είναι κόστος ανά μονάδα προϊόντος, ενώ το οριακό είναι η αύξηση του συνολικού κόστους παραγωγής λόγω της παραγωγής της τελευταίας μονάδας προϊόντος.

Σημείωση: Θυμηθείτε ότι κάτι αντίστοιχο είχαμε δει με το μέσο και το οριακό προϊόν.